Әл-Фараби атындағы Қазақ Ұлттық Университеті – тарихы терең, тағылымы мол, өнегелі білім ордасы. Әсем қала Алматының ортасында орналасқан студенттер қалашағының сұлулығы көздің жауын алардай. Еліміздегі көптеген жас түлектің арманына айналған аталмыш оқу орнында өз білімі мен дарынына сенген жиырма мыңнан астам жастар білім алып, қызықты студенттік шақтарын бастарынан кешіруде. ҚазҰУ студенттер қалашығында өткен әрбір ізденімпаз жастың әр күні есінде мәңгі қалары сөзсіз.

Киелі шаңыраққа қадам басқан әрбір студент өзін бақытты сезінері хақ. Білімі мен талабы бар ұрпақтың жан-жақты, талмай білім алуына Университетте толық мүмкіндік берілген.

Бұрынғы ҚазМУ, бүгінде ҚазҰУ аталған білім ордасында Тарих, археология және этнология факультетінде оқып жүріп, білімімді шыңдау үстіндемін. Бұл киелі шаңырақ 1948 жылы ҚазМУ-дың Тарих бөлімінен Тарих факультеті ретінде жеке факультет болып құрылды. Киелі ордамыз құрылғаннан бері өз дәрежесінде еңбек сіңірген біршама ғалымдар мен белгілі қайраткерлерді дайындап шығарғаны белгілі. Оның басында академиктер А.М. Панкратова, С.Н. Покровский, Қазақ КСРҒА корреспондент мүшесі, т.ғ.д., профессор Е.Б. Бекмаханов сияқты ғалымдар тұрды. Алғашында факультетті 18 адам бітіріп шықты. Егер бастапқы жылдары факультетте он адам ғана жұмыс  істеп, 300-ақ студент оқыса, бүгінгі күні факультетімізде 80-нен астам оқытушы еңбек етеді. 27 ғылым докторы, 40 ғылым кандидаты жəне 5 PhD докторы қызмет етеді. Сонымен қатар Т.О. Омарбековтың, Қ.Т. Жұмағұловтың, Қ.С. Қаражанның, Ж.Қ. Таймағамбетовтың, Қ.М. Атабаевтың, У.Х. Шəлекеновтың, Ə.Т. Төлеубаевтың ғылыми мектептері қалыптасып, жұмыс істеуде. Үш сатылы жүйе бойынша (бакалавриат, магистратура жəне докторантура) мамандар дайындайды. Факультетіміздің түлектері Қазақстанның түрлі аймақтарында қызмет атқарып, саяси жəне іскер элиталарды қалыптастыруға өз үлестерін қосуда. Қазіргі таңда факультет даярлаған жас мамандар еліміздің ғылым, білім беру салалары мен дипломатиялық, əкімшілік, қарулы күштер мен ішкі істер қызметтерінде және ұлттық  қауіпсіздік комитеті жұмыстарында үлкен сұраныстарға ие.

Аталмыш оқу орнында парасаты мол, өз ісіне адал, білім мен тәрбиеге қатаң талап қоятын, ізгілік нұрын шаша білетін білікті ұстаздар жеткілікті.

ҚазҰУ болашаққа нық қадам бастырар саналы ғұмырдың бір айғағы іспетті. Еліміздің алдыңғы қатарлы оқу орнына кіре отырып, жастардың білім алуға деген әлеуетін шыңдайды. Оның себебі де аз емес. Санап көрейік... Қара шаңырақтың қол астына жиылған жиырма мыңға жуық ізденушінің талабын өрге қарай домалатар жағдайдың барлығы да жасалған. Әрине, мұны «ғажайып әлем сияқты» десе де болар. Ең бастысы, талай бала қыранның қанатын ұштап, қияға самғатқан студенттер сарайы, тарихы тереңде жатқан қасиетті оқу ордасын

 бір сәтке көз алдыңа елестететін жеке мұражай, заман талабына сай жабдықталған үш жүз адамдық интернет орталығы, тағысын тағылар, айта берсең толып жатыр. Мұның бәрі – шындық, ақиқат. Ал бізде тек ізгі тілек қана. ҚазҰУ-дың студентер легі ортаймасын, аға буын ізбасарлары түлеп ұша берсін деймін.

Бейсекеева Запи, 2 курс магистранты,

. Әл-Фараби атындағы Қазақ Ұлттық университеті,

Тарих, археология және этнология факультеті,